
Belterületi közutak fejlesztése Bükkábrányban, Ároktőn és Tardon
A fejlesztés célja, hogy javítsa a települések életében fontos szerepet betöltő utak állapotát mintegy 2.104 méteren, másrészt biztonságosabbá tegyék a közlekedést. 
Bükkábrányban a Gárdonyi Géza utcában (685/2, 685/30, 685/32 helyrajzi számok) jelenleg nincs kiépített szilárd burkolat, jelenlegi állapota zúzottköves, mely száraz időszakban rendkívül porzik, balesetveszélyes, esős időszakokban pedig kátyús, sáros, nehezíti a közlekedést. Az érintett szakaszokon a fejlesztés során az út szilárd burkolatot kap mintegy 834 méter hosszban.
Ároktőn a Dózsa György utca (989 és 876 helyrajzi számok) mintegy 535 méter hosszban újul meg. Az útpálya jelenleg makadám és szakaszosan aszfaltburkolatú út, ám a felületi hibák miatt balesetveszélyes, a téli hóeltakarítás is nehézkes, továbbá a földpadka is rendezésre szorul. A további burkolatromlás elkerülése érdekében szükséges az útpálya felületének aszfaltburkolattal történő lezárása, illetve a burkolat megerősítése nemesített padka készítésével, az út mindkét oldalán 50-50 cm szélességben.
Tardon a Rózsa és Kossuth utcán (539 helyrajzi szám) az út jelenleg szilárd aszfaltburkolatú, ám a felület jelentős része töredezett, kátyús. A felület állapota rohamosan romlik, mivel jelentős vizet ereszt át, így a további burkolatromlás elkerülése érdekében szükséges az útpálya felületének aszfaltburkolattal való ellátása, megerősítése mintegy 735 méteren. 
A padka az elmúlt években megvastagodott, így csapadékvíz elvezetésére nem alkalmas, ami esős időben rendkívül balesetveszélyessé teszi. Az útszakasz egy részén az út íve és rossz állapota miatt a balesetek is gyakoriak, ezért közlekedésbiztonsági eszköz telepítését is tervezik egy jármű által aktivált napelemes sebességellenőrző készülék formájában.
A projektet a 3 önkormányzat a „Belterületi utak fejlesztése Bükkábrány, Ároktő és Tard településeken” című, TOP_PLUSZ-1.2.3-21-B01-2022-00020 azonosítószámú pályázat keretében valósítja meg, a Széchenyi Terv Plusz programon belül, a Terület- és Településfejlesztési Operatív Program Plusz keretében 199,92 millió Forint vissza nem térítendő európai uniós támogatás segítségével, amely a költségek 100 %-át fedezi. A projekt tervezett fizikai befejezése 2026. október 31.

